Процент 16-м щIигъукIэ нэхъыбэ
Къэбэрдей-Балъкъэрым пхъэщхьэмыщхьэрэ мэракIуэхэкIыу мы гъэм къыщагъэкIар процент 16-м щIигъукIэ нэхъыбэщ илъэс кIуам къайхъулIам нэхърэ. Апхуэдэ бжыгъэхэр хэIущIыIу ищIащ республикэм Мэкъумэш хозяйствэмкIэ и министерствэм.
«Республикэм и мэкъумэш IуэхущIапIэхэм, абыхэм бэджэндырылажьэхэри щхьэзакъуэ хьэрычэтыщIэхэри яхэту, пхъэщхьэмыщхьэрэ хадэхэкIыу къыщрахьэлIар тонн мин 328-м щIегъу, ар 2019 гъэм яхузэфIэкIам и проценти 116-рэ мэхъу», — жиIащ министр Сыжажэ Хьэсэн.
Иужьрей илъэсхэм гектар мин 13-м щIигъум щыхасащ псынщIэу зызыужь жыгхэр. Абыхэм уэру къапыкIэу щIадза нэужь, пхъэщхьэмыщхьэу кърахьэлIэм хэпщIыкIыу щыхохъуэ республикэм. Псалъэм папщIэ, 2010 гъэм жыг зытет гектарым хуэзэу центнери 119-рэ фIэкIа къытрамыхыу щытамэ, илъэс кIуам а бжыгъэр центнер 249-м щIигъуащ, нэгъуэщIу жыпIэмэ, хуэдитIкIэ нэхъыбэ хъуащ.
КъБР-м Мэкъумэш хозяйствэмкIэ и министерствэм зэрыщыжаIамкIэ, республикэр ящыщщ жыг хэсэнымрэ пхъэщхьэмыщхьэрэ мэракIуэхэкIхэмрэ къехьэлIэнымкIэ къэралым бжьыпэр щызыIыгъ щIыналъитхум.
